Diari Oficial de la Generalitat Valenciana


Sumari del DOGV 2780, del 28-06-1996 (1996/838614)

RESOLUCIÓ de 27 de març de 1996, del president de la Comissió Territorial d'Urbanisme de València, per la qual s'acorda aprovar definitivament la modificació número 1 del Pla General de Foios, relativa a un centre docent.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2780

Data del DOGV
:   28-06-1996

Secció del DOGV
:   ALTRES DISPOSICIONS

Número del document
:   1996/838614


Data del document
:   27-03-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 27 de març de 1996, del president de la Comissió Territorial d'Urbanisme de València, per la qual s'acorda aprovar definitivament la modificació número 1 del Pla General de Foios, relativa a un centre docent.   
La Comissió Territorial d'Urbanisme de València, en la sessió del dia 6 de març de 1996, va adoptar l'acord següent:  
Vist l'expedient tramés per l'Ajuntament de Foios que fa referència a la modificació número 1 del Pla General, relativa a centre docent, i de conformitat amb els que segueix:  
Antecedents de fet  
Primer: el projecte, el va aprovar inicialment el Ple de l'Ajuntament en la sessió del dia 22 de desembre de 1994 i, després del període pertinent d'informació pública, en què no s'hi van presentar al·legacions, el va aprovar provisionalment el 30 de març de 1995.  
Segon: el projecte consta d'una memòria, plànols d'informació i plànols d'ordenació. A més, s'hi adjunta un estudi d'impacte ambiental. S'han presentat tres còpies del projecte, que estan diligenciades com cal.  
Tercer: la modificació afecta un sistema general d'equipament comunitari per a institut de formació professional en sòl urbanitzable no programat, previst en el Pla General vigent, i modifica els aspectes següents:  
- Canvi de classificació del sòl, que passa de sòl urbanitzable no programat a sòl no urbanitzable.  
- Manteniment del caràcter de sistema general d'equipament comunitari.  
- Ampliació de l'ús previst, que passa d'institut de formació professional al més general de centre docent.  
- Ampliació de la superfície, que passa dels 10.300 m2 qualificats actualment a 13.000 m2, més 2.000 m2 per als accessos.  
En definitiva, es planteja un sistema general d'equipament comunitari destinat a centre docent en sòl no urbanitzable, amb una superfície de 15.000 m2. La parcel·la se situa a la vora sud de la població, al costat de la carretera d'accés a Foios des de la N-340 i limita per l'oest amb el camp de futbol i el poliesportiu municipal.  
Els motius que s'addueixen per a realitzar aquesta modificació són els següents:  
- La Conselleria d'Educació té prevista la realització en el municipi de Foios d'un centre d'ensenyament secundari complet. La mateixa Conselleria requereix una superfície de 13.000 m2 per a la construcció del centre i 2.000 m2 per a la resolució d'accessos, aparcaments i ordenació de l'entorn.  
- Necessitat d'ampliar l'ús previst, ja que l'estricta consideració de la qualificació per a ús d'institut de formació professional no permetria la implantació d'un centre d'ensenyament secundari obligatori.  
- Canviar la classificació com a sòl urbanitzable no programat perquè l'Ajuntament considera que hauria de desenvolupar-se el centre docent a través d'un programa d'actuació urbanística i un pla parcial, i no es considera adequat aquest procediment per a desenvolupar l'actuació.  
En el Pla General vigent, l'obtenció d'aquest sistema general no està vinculada a la gestió del sòl urbanitzable no programat, sinó que està prevista en el programa d'actuació la seua obtenció per expropiació.  
S'afegeix a les Normes Urbanístiques l'article 3.2.bis. Sistema general d'equipament comunitari - centre docent, amb el contingut literal següent:  
«Article 3.2. bis. Sistema general d'equipament comunitari-centre docent.  
1. Dins del sòl no urbanitzable es reserva una superfície de 13.000 m2 que es qualifica de sistema general d'equipament comunitari-centre docent, amb una zona d'accessos als seus límits nord, sud, est i part de l'oest, d'uns 2.000 m2 aproximadament; tot això es dibuixa en els plànols d'ordenació.  
2. Condicions d'ús. L'ús dominant en aquest sistema general serà el docent i educatiu en qualsevol de les seues modalitats, i es permeten usos complementaris com els d'esbargiment, vials interiors, usos esportius, assistencials, administratius, residencials, socials, culturals i tots els que redunden directament en la millora del sistema educatiu.  
En el seu límit nord es reserva una zona viària per a accessos, estacionament per a càrrega i descàrrega, el canvi de sentit de circulació dels autobusos del servei de transport escolar i ús viari i d'aparcament en general, i també la d'un vial perimetral de 6 m d'amplària que fa la doble funció de reposar els accessos històrics a les explotacions agràries pròximes i de donar accessibilitat al perímetre del sistema general.  
3. Condicions de l'edificació i de les instal·lacions. Les construccions i instal·lacions que s'han de desenvolupar en aquest tipus de sòl tindran les condicions funcionals pròpies de l'ús específic de què es tracte en cada cas, de conformitat amb la normativa aplicable. No s'estableixen limitacions formals, i s'ha de procurar que guarden coherència amb l'entorn en compliment de les normes d'aplicació directa establides en la legislació del sòl, sense renunciar al caràcter singular de l'edificació.  
A l'efecte de garantir l'assolellada i l'aireig dels predis adjacents, les construccions i instal·lacions s'han de retirar un mínim de cinc metres des de la tanca de la parcel·la, i no s'hi aplica el que disposa l'article 3.7, últim paràgraf, de les Normes Urbanístiques sobre el Sòl no Urbanitzable.  
Per a la distribució dels volums edificables no serà necessària l'aprovació de cap altre instrument de planejament, i n'hi haurà prou amb els projectes tècnics corresponents.  
4. L'adquisició del sòl es farà mitjançant expropiació, sense perjudici dels acords a què es puga arribar amb els propietaris afectats.  
5. L'execució del sistema general, la faran directament les administracions competents, sense necessitat de pla especial de desenvolupament.»  
D'altra banda, el segon incís del paràgraf primer de l'article 3.5., Sòl agrícola protegit, d'aquest mateix apartat referit al sòl no urbanitzable, queda redactat com segueix:  
«Sobre aquest sòl no es permet cap tipus d'edificació, excepte el manteniment de les existents, les obres auxiliars per al reg i la construcció d'hivernacles, i també el que estableix l'article 3.2. bis d'aquestes normes sobre sòl no urbanitzable.»  
La gestió de l'actuació serà totalment pública, i correspon a l'Ajuntament de Foios l'obtenció del sòl -mitjançant expropiació- i la urbanització exterior de l'actuació, i a la Conselleria d'Educació la construcció del centre docent.  
Quart: en data 8 de juny de 1995, la Comissió Territorial d'Urbanisme va sol·licitar un informe als organismes següents: Conselleria d'Educació i Ferrocarrils de la Generalitat Valenciana. La Conselleria d'Educació va emetre un informe favorable en data 8 de febrer de 1995. Ferrocarrils de la Generalitat Valenciana va emetre un informe desfavorable, en data 5 de juliol de 1995, per no ajustar-se al que especifica la norma 76 de les Normes de Coordinació Metropolitana. El Consell Metropolità de l'Horta va emetre un informe desfavorable, en data 6 d'abril de 1995, bàsicament per la mateixa deficiència indicada en l'informe de Ferrocarrils de la Generalitat Valenciana.  
Cinqué: en data 16 de juny de 1995, la Direcció General de Qualitat Ambiental de la Conselleria de Medi Ambient va emetre una declaració d'impacte ambiental favorable.  
Sisé: la Comissió Territorial d'Urbanisme de València, en la sessió del dia 27 de setembre de 1995, va acordar suspendre l'aprovació definitiva de la modificació número 1 del Pla General de Foios, relativa a un centre docent, fins que no s'esmenaren les deficiències indicades en els informes de Ferrocarrils de la Generalitat Valenciana i del Consell Metropolità de l'Horta. Aquestes deficiències consistien en la necessitat de delimitar una zona de protecció ferroviària de 50 m d'amplària a partir de la zona de reserva ferroviària, de conformitat amb el que estableix la norma 76 de les Normes de Coordinació Metropolitana.  
D'altra banda, es feia una consideració relativa al fet que l'emplaçament triat no era massa bo, atés l'efecte barrera que constitueix la via fèrria, i també la proximitat a aquesta, i es recomanava, en tot cas, que s'estudiaren mesures per a facilitar el pas a través de la xarxa viària i ferroviària.  
Seté: l'Ajuntament de Foios ha introduït les modificacions en el projecte, a fi d'esmenar les deficiències indicades; aquestes modificacions les va aprovar el Ple de l'Ajuntament, en la sessió del dia 30 de novembre de 1995.  
Vuité: s'ha elaborat una documentació complementària que consta d'una memòria justificativa i dels plànols números 4 i 8 modificats. Aquesta documentació s'ha presentat per triplicat i diligenciada com cal.  
Nové: les modificacions introduïdes en el projecte són les que s'exposen a continuació:  
1. S'estableix la zona de protecció ferroviària amb una amplària de 50 m des de la zona de reserva ferroviària, i queda prohibida en aquesta zona l'edificació de qualsevol tipus. Aquesta modificació es reflecteix en els plànols números 4 i 8, corresponents als plànols de detall d'usos del sòl, referits a l'estat actual i a la modificació proposada.  
2. Respecte a la idoneïtat de l'emplaçament, es presenten una sèrie de justificacions que, en síntesi, fan referència a: ubicació ja determinada en el Pla General, avantatges de comunicació per a disposar de transport metropolità, separació mitjançant el ferrocarril de l'ús industrial lleuger existent a l'altre costat de la via i afrontació amb el complex poliesportiu municipal.  
Deu: Foios té un pla general d'ordenació urbana aprovat definitivament per la Comissió Territorial d'Urbanisme en data 28 de març de 1989.  
Fonaments de dret  
Primer: l'expedient es resol de conformitat amb les disposicions de la legislació anterior a la Llei Reguladora de l'Activitat Urbanística, en virtut de l'aplicació de la pròrroga concedida mitjançant la resolució del conseller d'Obres Públiques, Urbanisme i Transports, de data 14 de febrer de 1996 (DOGV núm. 2701 de 04.03.96), dictada a l'empara de la disposició transitòria segona, punt 1, de la LRAU.  
Segon: Una vegada analitzada la nova documentació presentada, es consideren esmenades les deficiències que es van indicar en els informes de Ferrocarrils de la Generalitat Valenciana i del Consell Metropolità de l'Horta.  
Tercer: Es considera també justificada l'elecció de l'emplaçament, encara que no s'han estudiat mesures per a facilitar el pas a través de la xarxa viària i ferroviària, com es recomanava en l'acord d'aquesta Comissió.  
Quart: En vista de tot això, es consideren esmenades les deficiències indicades en l'acord de la Comissió Territorial d'Urbanisme de data 27 de setembre de 1995, per la qual cosa no hi ha inconvenients per a l'aprovació definitiva de la modificació.  
Cinqué: La Comissió Territorial d'Urbanisme és l'òrgan competent per a resoldre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa l'article 118.3.a) de la Llei del Sòl, en relació amb l'article 15.10 del Decret 137/1990, de 30 de juliol, del Consell de la Generalitat Valenciana, que aprova el reglament dels òrgans urbanístics de la Generalitat Valenciana.  
En vista de tot açò, la Comissió Territorial d'Urbanisme acorda aprovar definitivament la modificació número 1 del Pla General de Foios relativa al centre docent.  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.  
Contra aquesta resolució, que no posa fi a la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.  
Tot això, sense perjudici de poder interposar qualsevol altre recurs que s'estime oportú.  
València, 27 de març de 1996.- El president de la Comissió Territorial d'Urbanisme: Fernando Modrego Caballero.